

Segakoor Tervis hõiskab: Oh, laula ja ...svingi!
’’Mul on üks paik, kuhu tulen taas, sealt saan ma jõudu, et elada. ... ja nõnda edasi hea on minna...’’ Nii on kord ühes laulus öeldud ja nõnda tuleb ka Tervise koori pere igal nädalal Võru kultuurimajja Kannel kooriproovi, et laulda tuju heaks ja meel rõõmsaks, hoides elus koorilaulutraditsiooni ja õppides ning arendades ennast muusika vallas. Laul annab jõudu, laul ongi jõud! Tullakse Võru linnast ja maakonna kuuest vallast. Kandle katuse all saab sügisel 2012 lauldud 15 aastat. Võru Segakoor Tervis on loodud aprillis 1947 tollase Tervishoiutöötajate Ametiühingu maakonnakomitee sekretäri Gerhard Variku eestvedamisel. Algselt olid lauljateks tervishoiutöötajad. 1958. a. ühines tervisoiutöötajate segakooriga Võru Toorlinavabriku lauljate kollektiiv. 1963. a. sai koor nimeks Tervis.
Koori esimeseks dirigendiks oli Paul Elken. Pikemat aega on koori dirigentideks olnud Aleksander Krull, Ako Tamra, Lembit Tammemägi, Mare Visnapuu, Arvo Sikk, Lilia Vildo, Linda Kasak ja Ara Bander, neist viimane 23 aastat. Teist hooaega laulab Tervis Tiit Raua ja Linda Kasaku käe all. Praegu laulavad üle kolmekümneliikmelises kooriperes koos erinevate elualade esindajatega üks medõde ja farmatseut, kellega koos propageeritakse laulmist kui tervislikku eluviisi ja tervistavat tegevust . Koorilaulja tuleb oma töö ja igapäevatoimetuste juurest, vahel isegi jooksujalu, kooriproovi, taastab dirigentide käe all hingamise, ohkab päevamured välja ja ... läheb lahti uute laulude õppimiseks, vanemate viimistlemiseks. Lauldakse nii eesti kui välisautorite loomingut, rahvalauluseadeid, laulupidude ja festivalilaule, laule tähtpäevadeks ja ka võistulaulmisteks, viimasel ajal ka svingitakse. Traditsiooniliselt toimuvad koori juubelikontserdid, kus kajastatakse erinevaid tahkusid, tegevusi ja loomingut koori ajaloost ja tutvustatakse koori hetkeseisu. Võru Segakoori Tervis 65. sünnipäeva kontsert ’’Oh, laula ja ...svingi!’’ toimub 21. aprillil 2012 kell 18.00 Võru kultuurimajas Kannel.
Sedapuhku on eeskujuks koori esimesed kümnendid, kus kontsertidel olid kaastegevad professionaalsed muusikud Vanemuise Teatrist, mujaltki. Samas tehakse sügav kummardus Eesti ärkamisaegsele heliloojale, koorijuhile, keeleteadlasele Karl August Hermannile, kelle sünnist möödus 23. septembril 2011 160 aastat ja kes kauges minevikus on olnud Vanemuise Seltsi Segakoori – praeguse tervise sõpruskoori - dirigendiks. Nimelt kantakse juubelikontserdil ette Karl August Hermanni komponeeritud lauleldus ’’ Uku ja Vanemuine’’, mida on peetud ka esimeseks eesti ooperiks. Kontserdi kavas on veel laule nii Võrumaalt kui välismaalt Uudseks ja huvitavaks teemaks on eelpoolmainitud svingimine. Kas laval on ka afishidel näha olevad puhkpillid või hoopis miskit muud, selgub kohapeal.
Kohtumiseni kaunil kevadisel laupäevaõhtul Kandles, armsad koorilaulusõbrad!
Tervist ka Teile!
Ülle Sok
Võru Segakoori Tervis president